Vizêr dewleta tirke ya îşxalkere taxa Hilêlî ya Qamişloyî de pê SÎHAyan wesayîtêk kerdbi hedef û hêriş de Yûsif Gulo, 2 tornê ci Mazlûm û Mihemed Gulo  şehîd bîyî. Roniştoxanê Qamişloyî ewro warê Şehîd Xebatî ra verê xo da keyeyê Guloyî.
Girseyî fotografê şehîdan, ê Rayberê Şarê Kurdî Abdullah Ocalanî û alayê Meclîsê Keyeyanê  Şehîdan, Kongreya Starî û PYDyî kiriştî û sloganê sey 'Şehîdî nêmirenî' vatî.
Peynîya çalakîye de girseyî pê şîarê 'Ma do heta peynî wayîrê şerê şarî yê şorişgêrî vejîyê' eşkerayîyêke daye. Eşkerayîye de vera gef û hêrişanê dewleta tirke ya îşxalkere tewir û qerardarîya têkoşînî ameyî mojnayene.
Girseyî çalakîye ra dima verê xo da xeyma serweşîye.
